**Ο\_Ε.ΙΙ.5\_5: ΟΔΗΓΙΕΣ ΣΥΜΠΛΗΡΩΣΗΣ ΔΕΛΤΙΟΥ ΔΙΟΙΚΗΤΙΚΗΣ ΕΠΑΛΗΘΕΥΣΗΣ ΕΠΙΤΕΥΞΗΣ ΔΕΙΚΤΩΝ ΠΡΑΞΗΣ**

*Στο παρόν έντυπο περιέχονται, για λόγους πληρότητας, οι οδηγίες που περιλαμβάνονται στο έντυπο Ο\_Ε.ΙΙ.5\_4: «ΟΔΗΓΙΕΣ ΣΥΜΠΛΗΡΩΣΗΣ ΔΕΛΤΙΟΥ ΔΗΛΩΣΗΣ ΕΠΙΤΕΥΞΗΣ ΔΕΙΚΤΩΝ ΠΡΑΞΗΣ», οι οποίες αφορούν τα τμήματα Α και Β και απευθύνονται στον Δικαιούχο.*

**ΓΕΝΙΚΕΣ ΟΔΗΓΙΕΣ**

Ο Δικαιούχος κατά τη διάρκεια υλοποίησης της πράξης και με την ολοκλήρωσή της, υποχρεούται να υποβάλλει στη ΔΑ το Δελτίο Δήλωσης Επίτευξης Δεικτών Πράξης (ΔΔΕΔΠ), στο οποίο δηλώνει την εκάστοτε επιτευχθείσα τιμή των δεικτών της πράξης σύμφωνα με τις οδηγίες ανά ενότητα που αναφέρονται παρακάτω. Το Δελτίο Δήλωσης Επίτευξης Δεικτών Πράξης (ΔΔΕΔΠ) υποβάλλεται από το Δικαιούχο για κάθε πράξη τουλάχιστον μία φορά για κάθε έτος υλοποίησης όπως προβλέπεται στο Μέρος Β της Διαδικασίας *ΔΙΙ\_5: «Διοικητική επαλήθευση δαπάνης (πράξεις πλην ΚΕ)».* Η υποβολή του ΔΔΕΔΠ μπορεί να γίνει περισσότερες φορές εντός του έτους, σε χρονικά διαστήματα που προσδιορίζει η αρμόδια ΔΑ ανάλογα με τη φύση της πράξης και τη συχνότητα μέτρησης των δεικτών του ΕΠ, ιδίως για τις πράξεις του ΕΚΤ για τις οποίες απαιτείται η συλλογή δεδομένων μεμονωμένων συμμετεχόντων (microdata) μέσω των απογραφικών δελτίων συμμετεχόντων, σύμφωνα με την Απόφαση ΄Ενταξης και τις εκάστοτε ειδικές υποχρεώσεις του Δικαιούχου.

Η διαδικασία για τη συμπλήρωση των απογραφικών δελτίων είναι μία συνεχής διαδικασία που ξεκινά να εφαρμόζεται κατά την ημερομηνία εισόδου και εξόδου των συμμετεχόντων στην πράξη, σύμφωνα με τις οδηγίες που έχει λάβει ο Δικαιούχος από τη ΔΑ. Οι δικαιούχοι των πράξεων αυτών εφαρμόζουν τις διαδικασίες για τη συμπλήρωση των απογραφικών δελτίων αμέσως μετά την είσοδο και την έξοδο των συμμετεχόντων της πράξης, έτσι ώστε να έχει ολοκληρωθεί έγκαιρα η καταχώρηση των συλλεχθέντων δελτίων τους στο ΟΠΣ. Ο βαθμός της έγκαιρης ηλεκτρονικής καταχώρησης των δελτίων στο ΟΠΣ από τον Δικαιούχο συνδέεται με τη διάρκεια και τη φύση της πράξης (μαζική ή σταδιακή είσοδος και έξοδος συμμετεχόντων) και τον τρόπο συλλογής των απογραφικών δελτίων (ερωτηματολόγια σε έντυπη ή ηλεκτρονική μορφή). Η συλλογή των απογραφικών δελτίων πρέπει να ολοκληρώνεται άμεσα, ώστε να είναι δυνατή η συμπλήρωση ή η διόρθωση των ελλείψεων σε αυτά από τους ωφελούμενους, ιδίως σε περιπτώσεις πράξεων σύντομης διάρκειας.

Σε αυτές τις πράξεις και για την καλύτερη παρακολούθησή τους, είναι σκόπιμο να ζητηθεί από τη ΔΑ η συμπλήρωση του ΔΔΕΔΠ από τον Δικαιούχο περισσότερες από μία φορές κατά τη διάρκεια του έτους, ιδίως στις περιπτώσεις που η έναρξη συμμετοχής των συμμετεχόντων ωφελουμένων στην πράξη πραγματοποιείται κατά το πρώτο εξάμηνο του έτους αναφοράς.

Το ΔΔΕΔΠ συμπληρώνεται για όλους τους δείκτες που έχουν ενσωματωθεί στο ΤΔΠ της πράξης, με βάση τα όσα περιλαμβάνονταν στην Πρόσκληση. Το ΔΔΕΔΠ συμπληρώνεται για τους δείκτες εκροών που περιλαμβάνονται στο ΤΔΠ και για τους δείκτες αποτελέσματος που μετρώνται στο επίπεδο της πράξης, σύμφωνα με το Δελτίο Ταυτότητας Δείκτη, στο οποίο μεταξύ άλλων ορίζεται η μεθοδολογία μέτρησης κάθε δείκτη ανάλογα με το Ταμείο. Για την πληροφόρηση του Δικαιούχου, το Δελτίο Ταυτότητας Δείκτη είναι διαθέσιμο στο ΟΠΣ.

**ΤΜΗΜΑ Α. (ΓΕΝΙΚΑ ΣΤΟΙΧΕΙΑ ΠΡΑΞΗΣ)**

Όλα τα πεδία του Τμήματος Α συμπληρώνονται αυτόματα από το ΟΠΣ με βάση το ΤΔΠ, εκτός από τα παρακάτω:

**Η πράξη έχει εκτελεστεί πλήρως (ΝΑΙ/ΟΧΙ) / Ημερομηνία:** Το ΝΑΙ επιλέγεται για πράξεις για τις οποίες όλες οι επιμέρους ενέργειες/δράσεις τους, που οδηγούν σε εκροές και συνδέονται με αποτελέσματα, έχουν υλοποιηθεί πλήρως κατά το έτος αναφοράς, χωρίς ωστόσο να έχουν κατ’ ανάγκη ολοκληρωθεί όλες οι πληρωμές και παράλληλα συμπληρώνεται η παραγματική ημερομηνία πλήρους εκτέλεσης πράξης.

Στην περίπτωση πράξεων που δεν έχουν εκτελεστεί πλήρως επιλέγεται το ΟΧΙ. Για τις πράξεις του ΕΤΠΑ/ΤΣ, αν γίνει η επιλογή ΟΧΙ τότε συμπληρώνεται η προβλεπόμενη ημερομηνία πλήρους εκτέλεσης και η επιτευχθείσα τιμή των δεικτών εκροών είναι μηδέν. Για τις πράξεις του ΕΚΤ η επιλογή ΟΧΙ ταυτίζεται με την έννοια «μερικώς εκτελεσθείσα» πράξη.

**Στοιχεία Συντάξαντα Δελτίου (Υπευθύνου Έργου):** Ο Δικαιούχος συμπληρώνει όλα τα πεδία, εκτός του πεδίου «ΔΙΚΑΙΟΥΧΟΣ» που προκύπτει αυτόματα από το ΟΠΣ.

**ΤΜΗΜΑ Β. ΠΡΟΟΔΟΣ ΕΠΙΤΕΥΞΗΣ ΔΕΙΚΤΩΝ ΠΡΑΞΗΣ**

**Β.1 ΕΠΙΤΕΥΞΗ ΔΕΙΚΤΩΝ ΠΡΑΞΗΣ**

**Άξονας προτεραιότητας, Ταμείο, Θεματικός στόχος, επενδυτική προτεραιότητα, ειδικός στόχος, Κωδ. Δείκτη, είδος δείκτη, ονομασία δείκτη, μονάδα μέτρησης, περιφέρεια:** προκύπτουν αυτόματα από το ΟΠΣ με βάση το Τεχνικό Δελτίο Πράξης που έχει επιλεγεί.

**Τιμή στόχος (από ΤΔΠ):** Στις στήλες *Σύνολο, Άνδρες, Γυναίκες* εμφανίζονται τα αντίστοιχα δεδομένα του Τεχνικού Δελτίου Πράξης που έχει επιλεγεί, όπως αυτά έχουν καταχωρηθεί στο ΟΠΣ.

**Επιτευχθείσα τιμή - Τιμή έτους αναφοράς (9):** Ανάλογα με το Ταμείο από το οποίο συγχρηματοδοτείται η πράξη, η επιτευχθείσα τιμή αφορά την τιμή που έλαβε ο δείκτης είτε «*Ετήσια»* (για το έτος αναφοράς) είτε «*Σωρευτικά»* (έως και το έτος αναφοράς)*.* Για το σκοπό αυτό ο Δικαιούχος πρέπει να συμβουλευτεί το σχετικό πεδίο του Δελτίου Ταυτότητας Δείκτη, όπως αποτυπώνεται και στο info box στο ΟΠΣ. Κατά συνέπεια:

* Για τους δείκτες εκροών **του ΕΤΠΑ και του Ταμείου Συνοχής** συμπληρώνεται η επιτευχθείσα τιμή του δείκτη έως και το έτος αναφοράς (σωρευτικά).
* Για τους δείκτες αποτελέσματος **του ΕΤΠΑ και του Ταμείου Συνοχής,** οι οποίοι στοχοθετούνται στο επίπεδο της πράξης, συμπληρώνεται η επιτευχθείσα τιμή του δείκτη σύμφωνα με όσα ορίζονται στο Δελτίο Ταυτότητας Δείκτη.
* Για τους δείκτες εκροών και αποτελέσματος **των ΕΚΤ/ΠΑΝ** συμπληρώνεται, κατά κανόνα, η επιτευχθείσα τιμή για το έτος αναφοράς (ετήσια). Ειδικότερα:
* Οι επιτευχθείσες τιμές των δεικτών **εκροών** συμπληρώνονται για το έτος αναφοράς (ετήσιες) σε απόλυτους αριθμούς. Για τις τιμές των δεικτών **αποτελέσματος** που μετρώνται **στο επίπεδο της πράξης** (ετήσιες), προτείνεται επίσης η χρήση απόλυτων αριθμών, προκειμένου να διευκολύνεται ο υπολογισμός των σωρευτικών τιμών (είτε σε απόλυτες τιμές είτε σε ποσοστά) και των συγκεντρωτικών δεδομένων στο επίπεδο της επενδυτικής προτεραιότητας.
* Οι επιτευχθείσες τιμές των δεικτών για τον αριθμό των **γυναικών (11)** απαιτούνται στους κοινούς δείκτες εκροών και άμεσων αποτελεσμάτων για συμμετέχοντες. Στους ειδικούς δείκτες καταχωρούνται μόνο όταν στην ονομασία του δείκτη περιλαμβάνεται αναφορά σε φύλο (π.χ. δείκτες άμεσων αποτελεσμάτων Τ4816 και Τ4817 στο ΕΠΑΝΑΔ ΔΒΜ).
* Οι επιτευχθείσες τιμές (ετήσιες) για τους **κοινούς δείκτες ΕΚΤ/ΠΑΝ εκροών και άμεσων αποτελεσμάτων για συμμετέχοντες**  δεν συμπληρώνονται από τον Δικαιούχο, καθώς προκύπτουν αυτόματα στο ΟΠΣ από τα υποβληθέντα απογραφικά δελτία με ημερομηνία δελτίου (εισόδου ή εξόδου) στο έτος αναφοράς του ΔΔΕΔΠ. Ωστόσο, ο Δικαιούχος υποβάλλει σαν συνημμένο έγγραφο τη σχετική αναφορά του ΟΠΣ «Δείκτες ανά mis βάσει απογραφικών».
* Οι επιτευχθείσες τιμές για τους **ειδικούς δείκτες ΕΚΤ/ΠΑΝ εκροών και άμεσων αποτελεσμάτων για συμμετέχοντες** των οποίων η μέτρηση προκύπτει από την επεξεργασία των δεδομένων των απογραφικών δελτίων εισόδου και εξόδου αντίστοιχα, σύμφωνα με τα όσα ορίζονται στο Δελτίο Ταυτότητας Δείκτη, συμπληρώνονται από τον Δικαιούχο, με την υποστήριξη του ΟΠΣ όπου απαιτείται. (*Μέχρι να οριστικοποιηθούν τα Δελτία Ταυτότητας Δείκτη ως προς την ορθότητά τους από τις ΔΑ, ο ορισμός των εν λόγω δεικτών θα ελεγχθεί προηγουμένως από τις ΔΑ, πριν γίνει η μέτρησή τους από τον Δικαιούχο*).
* Οι επιτευχθείσες τιμές (ετήσιες) **για τους κοινούς δείκτες εκροών ΕΚΤ για φορείς** συμπληρώνονται από τον Δικαιούχο. Οι δείκτες που μετρούν αριθμό έργων (CO20- CO22) και Μικρομεσαίων Επιχειρήσεων (CO23), αναφέρονται στον αριθμό των έργων που υλοποιούνται και των ΜΜΕ που υποστηρίζονται αντίστοιχα, κατά την έναρξη υλοποίησης των πράξεων. Οι δείκτες CO20 – CO22 λαμβάνουν τιμή επίτευξης για κάθε έργο που αρχίζει να υλοποιείται και ο δείκτης CO23  για κάθε ΜΜΕ που  υποστηρίζεται όταν ξεκινά να υλοποιείται η αντίστοιχη πράξη (κατά την ίδια λογική που οι δείκτες εκροών συμμετεχόντων μετρούν τους συμμετέχοντες κατά την είσοδό τους στην πράξη).

**Επιτευχθείσα τιμή - Προηγούμενη Τιμή (10) και (12) :** Εμφανίζονται αυτόματα από το ΟΠΣ οι τιμές του προηγούμενου έτους αναφοράς, για λόγους πληροφόρησης.

**Τεκμηρίωση Αποκλίσεων (13):** Ο Δικαιούχος τεκμηριώνει τις ενδεχόμενες αποκλίσεις και καταγράφει τα προβλήματα που δεν έχουν αντιμετωπισθεί και έχουν επιπτώσεις στην επιτευχθείσα τιμή του δείκτη, καθώς και ενδεχόμενες διορθωτικές ενέργειες που έχει σχεδιάσει ή αναλάβει.

*Στην περίπτωση που ζητηθεί από τη ΔΑ/ΕΦ η υποβολή του ΔΔΕΔΠ περισσότερες από μία φορές εντός του έτους, τότε ο Δικαιούχος συμπληρώνει την επιτευχθείσα τιμή του δείκτη με αθροιστικά δεδομένα. Ειδικά για τις πράξεις του ΕΚΤ η τιμή αυτή αφορά τα δεδομένα από την αρχή του έτους έως τη χρονική στιγμή της συμπλήρωσης του ΔΔΕΔΠ.*

**Β.2 ΣΤΟΙΧΕΙΑ ΔΕΔΟΜΕΝΩΝ ΣΥΜΜΕΤΕΧΟΝΤΩΝ ΣΤΗΝ ΠΡΑΞΗ**

Ο πίνακας Β.2 συμπληρώνεται για τις πράξεις του ΕΚΤ για τις οποίες απαιτείται η συλλογή δεδομένων μεμονωμένων συμμετεχόντων (microdata) μέσω των απογραφικών δελτίων συμμετεχόντων.

Σύμφωνα με τις ρυθμίσεις του Ν.4403/2016 (ΦΕΚ 125/Α/7.7.2016), άρθρ.14 παρ.10, το οποίο προστίθεται στο άρθρ.54Α του Ν. 4314/2014 (Νόμος ΕΣΠΑ), επιτρέπεται η επεξεργασία όλων των προσωπικών δεδομένων – απλών και ευαίσθητων - που συμπεριλαμβάνονται στα απογραφικά δελτία, χωρίς τη συγκατάθεση των υποκειμένων τους.

**Εισερχόμενοι στην πράξη στο έτος αναφοράς (1):** Στη στήλη (1) δηλώνεται ο αριθμός του γενικού συνόλου συμμετεχόντων στην πράξη , δηλ. ο αριθμός όλων των συμμετεχόντων ωφελουμένων που εισήλθαν στην πράξη στο έτος αναφοράς.  Ο αριθμός των εισερχομένων στην πράξη προκύπτει από το άθροισμα όλων των απογραφικών δελτίων εισόδου, με πλήρη ή ελλιπή δεδομένα, για το έτος αναφοράς (έτος εισόδου των συμμετεχόντων στην πράξη).

**Αριθμός Συμπληρωμένων Απογραφικών Δελτίων Εισόδου (πλήρη) - Συλλεχθέντα (2):** Στη στήλη (2) δηλώνεται ο αριθμός του συνόλου των απογραφικών δελτίων εισόδου των συμμετεχόντων της πράξης που έχουν συλλεχθεί σε έντυπη ή ηλεκτρονική μορφή και στα οποία έχουν συμπληρωθεί σε όλα τα πεδία των ερωτήσεων/ζητούμενων δεδομένων. Πριν την αποστολή στο ΟΠΣ,  ο Δικαιούχος θα κάνει τις απαιτούμενες ενέργειες για να εξασφαλίσει τη συμπλήρωση των απογραφικών δελτίων εισόδου με πληρότητα σε όλα τα πεδία. Εφόσον για όλα τα συλλεχθέντα απογραφικά δελτία έχει εξασφαλιστεί η πληρότητα δεδομένων σε όλα τα πεδία, τότε οι στήλες (1) και (2) του πίνακα θα πρέπει να έχουν την ίδια τιμή.

**Αριθμός Συμπληρωμένων Απογραφικών Δελτίων Εισόδου (πλήρη) - Υποβληθέντα στο ΟΠΣ (3):** συμπληρώνεται από το ΟΠΣ ο τελικός αριθμός των απογραφικών δελτίων που είναι πλήρη (υποβληθέντα ΟΠΣ). Για τον σκοπό αυτό, ο Δικαιούχος αποστέλλει στο ΟΠΣ το σύνολο  (1) των συλλεχθέντων απογραφικών δελτίων εισόδου για κάθε ωφελούμενο συμμετέχοντα. Ο έλεγχος για το χαρακτηρισμό του κάθε απογραφικού δελτίου εισόδου ως «πλήρες» διενεργείται από το ΟΠΣ και ο τελικός αριθμός των απογραφικών δελτίων που είναι πλήρη (υποβληθέντα ΟΠΣ) συμπληρώνεται από το ΟΠΣ στο εν λόγω πεδίο (3). Πλήρη απογραφικά δελτία είναι αυτά που έχουν πληρότητα ως προς όλα τα ζητούμενα προσωπικά δεδομένα μη ευαίσθητου χαρακτήρα. Με βάση τα πλήρη απογραφικά δελτία υπολογίζεται από το ΟΠΣ το σύνολο των συμμετεχόντων κάθε πράξης, το οποίο ισούται με το άθροισμα των τιμών των κοινών δεικτών εκροών συμμετεχόντων CO01 + CO03 + CO05.

**Tεκμηρίωση αποκλίσεων (5):** ο Δικαιούχος τεκμηριώνει συνοπτικά την ενδεχόμενη απόκλιση μεταξύ των εισερχομένων στην πράξη (1) και των πλήρων συλλεχθέντων απογραφικών δελτίων εισόδου (2), δηλ. την ύπαρξη απογραφικών δελτίων με ελλιπή απλά ή ευαίσθητα προσωπικά δεδομένα λόγω π.χ. ενδεχόμενης άρνησης συμπλήρωσής τους από συμμετέχοντες, ακόμα και μετά την ενημέρωσή τους από το Δικαιούχο για τους σκοπούς για τους οποίους τηρούνται τα δεδομένα τους και για τις ρυθμίσεις που εφαρμόζονται για την προστασία τους από τους φορείς που τα επεξεργάζονται. Επίσης, τεκμηριώνει την απόκλιση μεταξύ των υποβληθέντων πλήρων στο ΟΠΣ απογραφικών δελτίων (3) και του αριθμού των εισερχομένων στην πράξη (1), εάν δεν έχει ολοκληρωθεί από το Δικαιούχο η ηλεκτρονική καταχώρηση στο ΟΠΣ όλων των συλλεχθέντων απογραφικών δελτίων για τους συμμετέχοντες που έχουν εισέλθει στην πράξη.

**Εξερχόμενοι από την πράξη στο έτος αναφοράς (6):** καταγράφεται από τον Δικαιούχο ο αριθμός όλων των συμμετεχόντων ωφελουμένων που εξήλθαν από την πράξη στο έτος αναφοράς. Ο αριθμός των εξερχομένων από την πράξη προκύπτει από το άθροισμα όλων των απογραφικών δελτίων εξόδου, με πλήρη ή ελλιπή δεδομένα, για το έτος αναφοράς (έτος εξόδου των συμμετεχόντων από την πράξη).

**Αριθμός Συμπληρωμένων Απογραφικών Δελτίων εξόδου - Συλλεχθέντα (7):** Καταγράφεται από τον Δικαιούχο ο αριθμός του συνόλου των πλήρων απογραφικών δελτίων εξόδου των συμμετεχόντων της πράξης, που έχουν συλλεχθεί σε έντυπη ή ηλεκτρονική μορφή για το έτος αναφοράς (έτος εξόδου των συμμετεχόντων από την πράξη). Πριν την αποστολή στο ΟΠΣ,  ο Δικαιούχος πρέπει να κάνει τις απαιτούμενες ενέργειες για να εξασφαλίσει τη συμπλήρωση των απογραφικών δελτίων εξόδου με πληρότητα σε όλα τα πεδία.Εφόσον για όλα τα συλλεχθέντα απογραφικά δελτία έχει εξασφαλιστεί η πληρότητα δεδομένων σε όλα τα πεδία, τότε οι στήλες (6) και (7) του πίνακα θα πρέπει να έχουν την ίδια τιμή.

**Αριθμός Συμπληρωμένων Απογραφικών Δελτίων Εξόδου - Υποβληθέντα στο ΟΠΣ (8):** συμπληρώνεται από το ΟΠΣ ο αριθμός των υποβληθέντων στο ΟΠΣ απογραφικών δελτίων εξόδου. Για τον σκοπό αυτό, ο Δικαιούχος αποστέλλει στο ΟΠΣ το σύνολο (6) των συλλεχθέντων απογραφικών δελτίων εξόδου για κάθε ωφελούμενο συμμετέχοντα**.** Με βάση τα υποβληθέντα στο ΟΠΣ απογραφικά δελτία εξόδου υπολογίζονται από το ΟΠΣ οι τιμές των κοινών δεικτών άμεσων αποτελεσμάτων συμμετεχόντων CR01 – CR05 EKT και επιπλέον CR01Y –CR09Y για τις πράξεις της ΠΑΝ.

Όταν η πράξη είναι μερικώς εκτελεσθείσα, τα συλλεχθέντα απογραφικά δελτία εξόδου αντιστοιχούν στους συμμετέχοντες που έχουν αποχωρήσει. Σύμφωνα με τις οδηγίες της ΔΑ και στις περιπτώσεις που ενδέχεται συμμετέχοντες που είχαν αποχωρήσει, αργότερα να επανεισέλθουν στην ίδια πράξη, τότε συλλέγονται εκ νέου απογραφικά δελτία εξόδου (όχι εισόδου) την ημερομηνία της τελευταίας αποχώρησης των συμμετεχόντων αυτών από την πράξη. Το ΟΠΣ επικαιροποιεί τα δεδομένα από τα καταχωρημένα απογραφικά δελτία εξόδου, έτσι ώστε οι δείκτες των άμεσων αποτελεσμάτων και η ημερομηνία εξόδου του κάθε συμμετέχοντα να αντιστοιχούν στην τελική λήξη της συμμετοχής του ατόμου στην πράξη αυτή.

Όταν η πράξη έχει εκτελεστεί πλήρως, οι στήλες (8) και (3) θα πρέπει να έχουν την ίδια τιμή, έτσι ώστε οι κοινοί δείκτες άμεσων αποτελεσμάτων συμμετεχόντων να  καλύπτουν τον ίδιο πληθυσμό/αριθμό συμμετεχόντων με τους κοινούς δείκτες εκροών συμμετεχόντων.

**Tεκμηρίωση αποκλίσεων (10):** ο Δικαιούχος τεκμηριώνει συνοπτικά την ενδεχόμενη απόκλιση μεταξύ των υποβληθέντων στο ΟΠΣ απογραφικών δελτίων (8) και των συλλεχθέντων (6), εάν δεν έχει ολοκληρωθεί από το Δικαιούχο η υποβολή στο ΟΠΣ όλων των συλλεχθέντων απογραφικών δελτίων για τους συμμετέχοντες που έχουν εξέλθει από την πράξη.

Όταν η πράξη είναι μερικώς εκτελεσθείσα, ο Δικαιούχοςεπιβεβαιώνει ότι τα συλλεχθέντα απογραφικά δελτία εξόδου (7) αντιστοιχούν στο σύνολο των συμμετεχόντων που έχουν εξέλθει/αποχωρήσει από την πράξη (6). Σε αντίθετη περίπτωση τεκμηριώνει την περίπτωση συμμετεχόντων που αποχώρησαν από την πράξη χωρίς τη συμπλήρωση πλήρους απογραφικού δελτίου εξόδου. Για τις περιπτώσεις αυτές ο Δικαιούχος θα πρέπει να κάνει τις απαιτούμενες ενέργειες, ώστε να συμπληρώσει τις ελλείψεις, είτε μετά από την επικοινωνία του με τους συμμετέχοντες είτε από διαθέσιμες διοικητικές πηγές.

Επίσης, όταν η πράξη έχει εκτελεστεί πλήρως, ο Δικαιούχος τεκμηριώνει συνοπτικά την ενδεχόμενη απόκλιση μεταξύ του αριθμού των απογραφικών δελτίων εξόδου (8) και εισόδου (3). Ειδικότερα τεκμηριώνεται η περίπτωση συμμετεχόντων που αποχώρησαν από την πράξη χωρίς τη συμπλήρωση πλήρους απογραφικού δελτίου εξόδου, καθώς και η αδυναμία του Δικαιούχου να συμπληρώσει τις ελλείψεις είτε μετά από την επικοινωνία του με τους συμμετέχοντες είτε από διαθέσιμες διοικητικές πηγές.

**ΤΜΗΜΑ Γ. ΕΠΑΛΗΘΕΥΣΗ ΤΗΣ ΠΡΟΟΔΟΥ ΕΠΙΤΕΥΞΗΣ ΔΕΙΚΤΩΝ ΠΡΑΞΗΣ ΑΠΟ ΔΙΑΧΕΙΡΙΣΤΙΚΗ ΑΡΧΗ**

**Γ.1 ΕΠΙΒΕΒΑΙΩΣΗ ΤΩΝ ΤΙΜΩΝ ΤΩΝ ΔΕΙΚΤΩΝ ΠΡΑΞΗΣ**

**Πεδία (1) – (13):** Εμφανίζονται οι τιμές που έχει δηλώσει ο δικαιούχος στον πίνακα Β1.

**Η επιτευχθείσα τιμή του δείκτη αντιστοιχεί στο υλοποιηθέν φυσικό αντικείμενο; (14)**: Με βάση τα επαληθευμένα διοικητικά Δελτία Δήλωσης Δαπανών των υποέργων της πράξης (αξιοποιώντας τα στοιχεία που αφορούν την υλοποίηση του φυσικού αντικειμένου), σύμφωνα με τη διαδικασία «ΔΙΙ\_5: Διοικητική επαλήθευση δαπάνης», τα αποτελέσματα Επιτόπιων Επαληθεύσεων εφόσον υπάρχουν, καθώς και άλλη τεκμηρίωση από τον Δικαιούχο σχετικά με το φυσικό αντικείμενο, η ΔΑ/ΕΦ αξιολογεί αν η επιτευχθείσα τιμή του δείκτη που έχει δηλωθεί από το Δικαιούχο αντιστοιχεί στο φυσικό αντικείμενο που έχει υλοποιηθεί.

**Εκτίμηση Ικανοποίησης των στόχων / Τεκμηρίωση (16)**: Με βάση τα στοιχεία που εξέτασε για την απάντηση του παραπάνω ερωτήματος, η ΔΑ/ΕΦ εκτιμά αν έχουν επιτευχθεί ή μπορούν να επιτευχθούν οι τιμές στόχου των δεικτών της πράξης κατά την εκτέλεσή της (πλήρη ή μερική ανάλογα το Ταμείο από το οποίο χρηματοδοτείται).

Επίσης, στο πεδίο αυτό η ΔΑ/ΕΦ επαληθεύει αν υπάρχει επαρκής τεκμηρίωση των αποκλίσεων που δηλώνει ο δικαιούχος, αξιολογώντας τη βαρύτητα και τη σημασία των προβλημάτων που ο δικαιούχος δηλώνει ότι έχουν προκύψει κατά την υλοποίηση των υποέργων και έχουν επίπτωση στην επιτευχθείσα τιμή του δείκτη. Τέλος, η ΔΑ/ΕΦ αξιολογεί αν οι διορθωτικές ενέργειες που έχουν σχεδιασθεί και αναληφθεί για την αντιμετώπιση των προβλημάτων είναι κατάλληλες και ρεαλιστικές καθώς και αν οι ημερομηνίες επίλυσής τους είναι εφικτές.

Ειδικότερα, για τους κοινούς δείκτες ΕΚΤ/ΠΑΝ εκροών και άμεσων αποτελεσμάτων για συμμετέχοντες, η ΔΑ εξετάζει αν οι επιτευχθείσες τιμές στην αναφορά του ΟΠΣ «Δείκτες ανά mis βάσει απογραφικών» που υποβάλλει ο Δικαιούχος, συνάδουν, στο πλαίσιο της λογικής παρέμβασης και της ομάδας στόχου της εκάστοτε πράξης, με τα υποβληθέντα στο ΟΠΣ απογραφικά δελτία (π.χ σε πράξη κατάρτισης που οδηγεί σε πιστοποίηση εξετάζεται η τιμή του δείκτη CR03 «Συμμετέχοντες που αποκτούν εξειδίκευση αμέσως μετά τη λήξη της συμμετοχής τους» ή σε πράξη που όλοι οι συμμετέχοντες είναι μακροχρόνια άνεργοι όταν εισέρχονται σε αυτήν, εξετάζεται η τιμή του δείκτη CO02 «Μακροχρόνια Άνεργοι»).

**Γ.2 ΕΠΙΒΕΒΑΙΩΣΗ ΤΩΝ ΣΤΟΙΧΕΙΩΝ ΔΕΔΟΜΕΝΩΝ ΣΥΜΜΕΤΕΧΟΝΤΩΝ ΣΤΗΝ ΠΡΑΞΗ**

*Ο πίνακας Γ.2 συμπληρώνεται για τις πράξεις του ΕΚΤ για τις οποίες απαιτείται η συλλογή δεδομένων μεμονωμένων συμμετεχόντων (microdata) μέσω των απογραφικών δελτίων συμμετεχόντων.*

**Πεδία (1) – (10):** Εμφανίζονται οι τιμές που έχει δηλώσει ο δικαιούχος στον πίνακα Β2.

**Τα Απογραφικά Δελτία συνάδουν με τη Φάση/το Στάδιο Υλοποίησης της Πράξης; (11)** Η ΔΑ/ΕΦ αξιολογεί αν ο αριθμός των συμμετεχόντων (*εισερχομένων/εξερχομένων*) που έχει δηλωθεί από τον Δικαιούχο [*Πίνακας Γ2, στήλες (1) / (6)* *αντίστοιχα*] αντιστοιχεί στο φυσικό αντικείμενο που έχει υλοποιηθεί, λαμβάνοντας υπόψη τον χρονικό προγραμματισμό (ημ/νίες έναρξης και λήξης) της πράξης, τα επαληθευμένα διοικητικά Δελτία Δήλωσης Δαπανών των υποέργων της πράξης (αξιοποιώντας τα στοιχεία που αφορούν την υλοποίηση του φυσικού αντικειμένου) σύμφωνα με τη διαδικασία «ΔΙΙ\_5: Διοικητική επαλήθευση δαπάνης», τα αποτελέσματα Επιτόπιων Επαληθεύσεων εφόσον υπάρχουν, καθώς και άλλη τεκμηρίωση από τον Δικαιούχο σχετικά με το φυσικό αντικείμενο.

**Εκτίμηση Ικανοποίησης των στόχων / Τεκμηρίωση (13)**: Με βάση τα στοιχεία που εξέτασε, η ΔΑ/ΕΦ αποτυπώνει την εκτίμηση αν υπάρχει επαρκής τεκμηρίωση των ενδεχόμενων αποκλίσεων που έχει δηλώσει ο δικαιούχος, αξιολογώντας τη βαρύτητα των προβλημάτων που αυτός δηλώνει ότι δεν έχουν αντιμετωπισθεί, προκειμένου να ελαχιστοποιηθούν οι αποκλίσεις. Τέλος, συνεκτιμά αν έχουν σχεδιασθεί και αναληφθεί κατάλληλες και ρεαλιστικές διορθωτικές ενέργειες για την αντιμετώπιση των προβλημάτων.

**ΤΜΗΜΑ Δ. ΠΑΡΑΤΗΡΗΣΕΙΣ / ΔΙΟΡΘΩΤΙΚΕΣ ΕΝΕΡΓΕΙΕΣ / ΣΥΣΤΑΣΕΙΣ**

**ΠΡΟΣ ΤΟ ΔΙΚΑΙΟΥΧΟ**

Στην περίπτωση που κατά την επαλήθευση των δεικτών της πράξης διαπιστωθούν σημαντικές και αδικαιολόγητες αποκλίσεις, η ΔΑ/ΕΦ καταγράφει τυχόν παρατηρήσεις ή συστάσεις προς τον Δικαιούχο, προτείνει διορθωτικές ενέργειες και αν κρίνεται σκόπιμο θέτει τις αντίστοιχες προθεσμίες συμμόρφωσης.

Για τις τιμές των κοινών δεικτών εκροών και άμεσων αποτελεσμάτων ΕΚΤ/ΠΑΝ,η ΔΑ/ΕΦ διατυπώνει επίσης τις συστάσεις της προς τον Δικαιούχο για τις ενέργειες που πρέπει να υλοποιήσει, έτσι ώστε να διορθωθούν εγκαίρως ενδεχόμενα λάθη που έχουν εντοπιστεί και τα οποία μπορεί να οφείλονται σε μη επαρκή/λανθασμένη κατανόηση από τους συμμετέχοντες, των επεξηγήσεων που υπάρχουν στα ερωτηματολόγια, σε κάποιες ερωτήσεις/ζητούμενα πεδία.

Ειδικότερα για τα απογραφικά δελτία συμμετεχόντων,η ΔΑ/ΕΦ διατυπώνει τις συστάσεις της προς τον Δικαιούχο για τις ενέργειες που πρέπει να υλοποιήσει, με στόχο να εξασφαλιστεί στο μεγαλύτερο δυνατό βαθμό η μείωση των αποκλίσεων. Σκοπός είναι να ολοκληρωθεί εγκαίρως η υποβολή στο ΟΠΣ όλων των δεδομένων (microdata) που απαιτούνται από τα απογραφικά δελτία εισόδου και εξόδου για τη μέτρηση των δεικτών συμμετεχόντων, ώστε τελικά να εκτιμηθούν οι τιμές των δεικτών που θα συμπεριληφθούν στην Ετήσια Έκθεση με τη μεγαλύτερη δυνατή πληρότητα.

Στην περίπτωση των απογραφικών **δελτίων εισόδου**, η όποια απόκλιση μεταξύ των πλήρων υποβληθέντων στο ΟΠΣ (στήλη 3) και του συνόλου των εισερχομένων στην πράξη (στήλη 1) θα πρέπει να είναι η ελάχιστη δυνατή και οπωσδήποτε να μην οφείλεται σε μη ύπαρξη απογραφικών δελτίων εισόδου για ωφελούμενους συμμετέχοντες (όλοι οι ωφελούμενοι συμμετέχοντες πρέπει να είναι καταχωρημένοι στη στήλη 1). Θα πρέπει να ληφθεί υπόψη ότι με τις ρυθμίσεις του Ν. 4403/2016, άρθρ.14 παρ.10, επιτρέπεται η επεξεργασία όλων των προσωπικών δεδομένων – απλών και ευαίσθητων - που συμπεριλαμβάνονται στα απογραφικά δελτία, χωρίς τη συγκατάθεση των υποκειμένων τους και ότι με την ενημέρωση που πρέπει να έχουν οι συμμετέχοντες για τη συμπλήρωση **όλων των πεδίων** στα ερωτηματολόγια που λαμβάνουν κατά την είσοδό τους στην πράξη, δύναται να μηδενιστεί η εν λόγω απόκλιση.

Αντίστοιχα, στην περίπτωση που διαπιστώνεται απόκλιση μεταξύ των υποβληθέντων στο ΟΠΣ απογραφικών **δελτίων εξόδου** (στήλη 8) και των υποβληθέντων στο ΟΠΣ απογραφικών δελτίων εισόδου (στήλη 3), σκοπός είναι στο τελικό υποβληθέν ΔΔΕΔΠ να έχει μηδενιστεί η εν λόγω απόκλιση ή να έχει περιοριστεί, ώστε να μην υπάρχει σημαντικό ποσοστό συμμετεχόντων που, ενώ έχουν μετρηθεί στους δείκτες εκροών από τα απογραφικά δελτία εισόδου (άθροισμα τιμών CO01+CO03+CO05), να μην έχουν μετρηθεί στους δείκτες άμεσων αποτελεσμάτων επειδή αποχώρησαν χωρίς να έχουν συμπληρώσει απογραφικά δελτία εξόδου.